विवाह योजना के लिए 501 का लक्ष्य, 12 ने ही पंजीयन कराया
नगर परिषद से 50 फार्म रिलीज, 15 जनवरी अंतिम तिथि
भास्कर संवाददाता | मूंदी
नगर परिषद द्वारा 2 फरवरी को मुख्यमंत्री कन्यादान योजना के तहत सामूहिक विवाह का आयोजन किया जा रहा है। इसमें 501 जोड़ों का विवाह कराने का लक्ष्य रखा गया है। परिषद अध्यक्ष सहित टीम गांव-गांव प्रचार कर रही है। अब तक 12 लोगों ने ही पंजीयन कराया है, जबकि 50 फार्म रिलीज किए गए हैं। फार्म जमा करने के लिए 15 जनवरी अंतिम तिथि है।
अंतिम तिथि को मात्र 18 दिन शेष हैं। ऐसे में बड़े लक्ष्य तक पहुंचना संभव नजर नहीं आ रहा। परिषद अध्यक्ष संतोष राठौर और गठित टीम दो माह से गांव-गांव भागवत कथा के साथ विवाह योजना का प्रचार कर रहे हैं। ग्रामीणों से अपने बच्चों का विवाह कराकर शासन की योजना का लाभ लेने का आग्रह किया जा रहा है। योजना में खंडवा जिले के अलावा अन्य जिलों के लोग भी शामिल हो सकते हैं। फार्म के साथ जरूरी कागजी औपचारिकता भी बताई जा रही है।
भोजन का न्यूनतम शुल्क रहेगा - परिषद द्वारा विवाह स्थल पर भोजन एवं जलपान की व्यवस्था सशुल्क रहेगी। हालांकि शुल्क न्यूनतम रहेगा। वधु पक्ष को विवाह संस्कार के लिए थाली, कटोरी, चम्मच, तांबे का लोटा, नारियल साथ में लाना होगा।
नगर परिषद में कर्मचारी ने धूप का आनंद लेने के साथ विवाह आवेदनों की जांच की।
hin_Deva bho_Deva bho_Deva hin_Deva hin_Deva hin_Deva hin_Deva